Vyf vas ná hul dwelms in motor wegsteekArgieffoto: Kent Williamson Vyf mense is in Kaapstad vasgetrek vir die besit van sowat R60 000 se dwelms. Kapt. FC van Wyk, woordvoerder van die polisie, het gesê die verdagtes se ouderdomme wissel tussen 27 en 38. “Die polisie het omstreeks 08:20 Vrydagoggend inligting opgevolg oor ŉ onbevestigde hoeveelheid dwelms wat in Manenberg in Kaapstad vervoer word,” het Van Wyk gesê. Volgens Van Wyk is ŉ voertuig wat gestrook het met die beskrywing van die verdagte voertuig in Vygieskraalweg in Manenberg tot stilstand gedwing. “Daar is beslag gelê op heroïne ter waarde van R60 000 wat agter die paneelbord van die voertuig weggesteek was.” Volgens hom sal die vyf verdagtes aangekla word van die besit van dwelms en in 2018 in die Athlone-landdroshof verskyn.